《听詹温之弹琴歌》
宋代·刘子翚

鸣琴艺精非小道，可惜温之今已老。
玲琅一鼓万象春，铁面霜髯不枯槁。
自言寡和音，求我为作歌。
号宫韵角可听不可状，锦肠绣舌空吟哦。
吾意其一气之浊清，两曜之晦明，
山河之结融，雷霆风雨之震惊。
包罗具七弦，开阖造化由人心。
又疑夫尧禹之躬行，丘轲之立言，
瞿聃之同归，百家诸子之纷然，
更历千万古，此意不灭丝桐间。
涤除浮虑清，荡摩愁襟开。
琴之气象广莫有如此，欲媚俗耳知难哉。
寒缸烧涸夜向阑，罢琴归矣我欲眠。
梦跨冰轮出瑶海，一笑碌碌瀛洲仙。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。